Aanvalle op busse by ‘krisispunt’‘n Onlangse aanval op ‘n bus van Intercape. (Foto: Twitter) Die voortslepende aanvalle op die busbestuurders van Intercape het ŉ krisispunt bereik. Daar blyk egter geen politieke wil van die regering te wees om die geweld en misdadigheid teenoor dié langafstandbusdiens aan te pak nie, meen die DA. Die opposisieparty vra nou die minister van vervoer, Fikile Mbalula, om voor die parlementêre portefeuljekomitee oor vervoer te verskyn om sy departement se plan van aksie voor te lê sodat die probleem gepak kan word. Die DA doen ook ŉ beroep op die taxivereniging Santaco om taxidiensverskaffers te vra dat diegene wat by aanvalle op busse betrokke is, dit dadelik staak. Die polisie het verlede week in ŉ voorlegging aan die staande komitee oor vervoer bevestig dat die “magstryd en hebsug binne die vervoerbedryf” ongetwyfeld die oorsaak is van die voortslepende konflik wat sedert 2019 tussen die taxibedryf en ander vervoerverskaffers heers. Maroela Media het vroeër berig twee Intercape-busse het verlede week naby Nyanga deurgeloop. Dít enkele dae nadat ŉ busbestuurder van Intercape buite dié busdiens se depot in Airport Industria in Kaapstad geskiet is. ŉ Ander busbestuurder, Bangikhaya Machana, is in April by dieselfde depot doodgeskiet. Minister Fikile Mbalula. (Foto: @MbalulaFikile/Twitter) Intussen is daar sedert April verlede jaar nog niemand in hegtenis geneem in die nege aangemelde sake wat verband hou met geweld en intimidasie teenoor Intercape-busbestuurders nie. “Die nasionale regering moet proaktiewe stappe doen om die konflik te voorkom aangesien dit ŉ nasionale krisis geword het,” sê Ricardo Mackenzie, die DA se Wes-Kaapse woordvoerder oor vervoer. Voorstelle om geweld te bekamp Mackenzie het Maandag verskeie voorstelle gemaak om ŉ einde aan die geweld teenoor langafstandbusbestuurders te bring. Dit sluit in Mbalula se verskyning voor die komitee, asook ŉ debat in die Nasionale Vergadering oor afpersing en geweld in die vervoerbedryf. Volgens Mackenzie behoort alle sake wat die polisie glo verkeerd hanteer het, na die onafhanklike polisieondersoekdirektoraat (Opod) verwys te word vir verdere ondersoek. Hy stel ook voor dat die nasionale gesamentlike operasionele en intelligensiestruktuur (NatJoints) die parlement in kennis stel van sy mislukking om die “blatante rampokkery en uitbuiting” in die bedryf doeltreffend te bekamp. “Wanneer alle regeringsfere saamwerk en die regte maatreëls instel, is dit moontlik om afpersing en geweld in die vervoerbedryf te hanteer,” sê Mackenzie. “Ek sal die Wes-Kaapse premier, Alan Winde, betrek en hom aanspoor om dié kwessie van langafstandbusgeweld by die presidentsraad as ŉ saak van groot belang te opper.”